ህብረቱ በጅቡቲና ኤርትራ መካከል ለተፈጠረው አለመግባባት እንዲፈታ ኢጋድ አሳሰበ
የአፍሪካ ህብረት በጅቡቲና ኤርትራ መካከል ለተፈጠረው አለመግባባት ትኩረት እንዲያደርግ የምስራቅ አፍሪካ የልማት በይነ መንግስታት ባለስልጣን (ኢጋድ) አሳሰበ።57ኛው የኢጋድ የሚኒስትሮች ምክር ቤት ስብሰባ በአዲስ አበባ ተካሂዷል።  በስብባው የወቅቱ የምክር ቤቱ ሊቀ-መንበርና የውጭ ጉዳይ ሚኒስትር ዶክተር ወርቅነህ ገበየሁን ጨምሮ የሱዳን ውጭ ጉዳይ ሚኒስትር ኢብራሂም አህመድ፣ የጅቡቲው የውጭ ጉዳይ ሚኒስትር መሃመድ አሊ የሱፍና የሶማሊያ ውጭ ጉዳይ ሚኒስትር ዩሱፍ ጋራድ ኦማር ተገኝተዋል።በተጨማሪም የኡጋንዳ ውጭ ጉዳይ ሚኒስትር ሳም ኩቴሳ፣ የኬኒያ ውጭ ጉዳይ ሚኒስትር ተወካይ አምባሳደር ካትሪን ሙዋንጊና ሌሎችም የአባል አገራቱ ከፍተኛ ዲፕሎማቶችን ጨምሮ ለጉዳዩ ቅርበት ያላቸው አህጉራዊና አለምአቀፋዊ ባለድርሻ አካላትም ተገኝተዋል።   የጁቡቲው ውጭ ጉዳይ ሚኒስትር መሃመድ አሊ የሱፍ በጅቡቲና ኤርትራ ድንበር አዋሳኝ ዱሜራ በተሰኘው አካባቢ የተፈጠረው ውዝግብ አሳሳቢና መፍትሄ የሚያሻው ጉዳይ ነው ብለዋል። የአፍሪካ ህብረት በሁለቱ አገራት መካከል የተፈጠረው አለመግባባት ወደከፋ ደረጃ ሳይደርስ እልባት እንዲያገኝ መስራት እንደሚገባውም ምክር ቤቱ  አሳስቧል። ምክር ቤቱ የኳታር ጦር ዱሜራን ለቆ መውጣቱን ተከትሎ በአካባቢው የተፈጠረውን ውዝግብ በቅርበት እንደሚከታተለው ገልጾ የአውሮፓ ህብረት፣ የጸጥታው ምክር ቤት፣ ቻይናና ሌሎች ባለድርሻ አካላት ለችግሩ መፈታት ድጋፍ እንዲያደርጉ ጠይቋል። ኢጋድ ለኢዜአ በላከው መግለጫ እንዳመለከተው በሁለቱ አገራት መካከል የተፈጠረውን ችግር መከታተል የሚያስችለውን ውሳኔ በዛሬ ሰብሰባው አሳልፏል- (ኢዜአ) ።  